
REPUBLIKA HRVATSKA

SISAČKO-MOSLAVAČKA ŽUPANIJA

OSNOVNA ŠKOLA LUDINA

VELIKA LUDINA

KLASA: 003-05/26-01/01
URBROJ: 2176-34-01-26-2
Velika Ludina, 29.4.2026.                            

Na temelju članka  58. stavka 2. Zakona o odgoju i obrazovanju u osnovnoj i srednjoj školi („Narodne novine“, broj 87/08,  86/09,  92/10, 105/10, 90/11, 5/12, 16/12,  86/12, 126/12, 94/13, 136/14, 152/14, 7/17, 68/18, 98/19, 64/20, 151/22 i 156/23) te članka 26. Statuta Osnovne škole Ludina, Školski odbor je na 19. sjednici nakon provedene rasprave na sjednicama Učiteljskog vijeća, Vijeća roditelja i Vijeća učenika dana 29. travnja 2026. godine donio 

 KUĆNI RED  

I. OPĆE ODREDBE 

Članak 1. 

Kućnim redom Osnovne škole Ludina (u daljnjem tekstu: Škola) utvrđuju se: 
- pravila sigurnosti, kontrola ulaska i izlaska iz Škole i druge sigurnosne mjere

- pravila ponašanja u Školi, unutarnjem i vanjskom prostoru,

- pravila međusobnih odnosa učenika, 

- pravila međusobnih odnosa učenika i radnika Škole, 

- radno vrijeme,

- postupanje prema imovini,
- druga pitanja od važnosti za rad Škole. 

Članak 2. 

Odredbe ovog Kućnog reda odnose se na sve osobe za vrijeme njihova boravka u školskim prostorima. 
Članak 3. 

(1) S odredbama ovoga Kućnog reda razrednici su dužni upoznati učenike i njihove roditelje odnosno skrbnike. 

(2) Ovaj Kućni red ističe se na vidljivom mjestu u Školi i na mrežnoj stranici Škole. 
Članak 4. 

Izrazi u ovom Kućnom redu navedeni u muškom rodu neutralni su i odnose se jednako na muške i ženske osobe.
II. PRAVILA SIGURNOSTI, KONTROLA ULASKA I IZLASKA U ŠKOLU I DRUGE SIGURNOSNE MJERE  
       Članak 5.
Ravnatelj i radnici Škole dužni su skrbiti za siguran boravak i rad u Školi te poduzimati odgovarajuće mjere sigurnosti u skladu s propisima, uputama, obavijestima nadležnog ministarstva i internim aktima Škole. 
      Članak 6. 
Mjere sigurnosti iz članka 5. ovoga Pravilnika provode se:

- kontrolom ulaska i izlaska iz Škole prema Protokolu o kontroli ulaska i izlaska u školskim ustanovama te uputama odnosno odlukama ravnatelja kojima su određene mjere, način i izvršitelji provedbe,
- određivanjem ulazaka i izlazaka učenika tijekom odmora učenika,
- obaveznom prethodnom najavom roditelja i drugih posjetitelja prije dolaska u Školu, osim u opravdanim i hitnim slučajevima kada je moguć ulazak u Školu prema odobrenju ravnatelja ili ovlaštene osobe od strane ravnatelja,
- donošenjem i primjenom Plana sigurnosti Škole kojim će biti definirane potrebne mjere sigurnosti određene na temelju Procjene postojećeg stanja i analize rizika,
- kontinuiranim i pravodobnim informiranjem roditelja i učenika o mjerama sigurnosti,
- obveznim provođenjem simulacije evakuacije i drugih kriznih situacija najmanje dva puta godišnje, 
- formiranje i rad školskog sigurnosnog tima za evaluaciju i analizu odnosno predlaganje poboljšanja mjera sigurnosti,
- suradnjom s osnivačem, policijom, vatrogascima, liječničkim timovima i drugim relevantnim dionicima, 

- drugim mjerama koje se provode u skladu s aktualnom situacijom, propisima, uputama i obavijestima ravnatelja odnosno drugih relevantnih institucija. 

Članak 7. 

(1) Za vrijeme radnog vremena u Školi poslove dežurstva s učenicima obavljaju učitelji u skladu s odlukom o tjednom i godišnjem zaduženju kao ostale poslove koji proizlaze iz neposrednog odgojno obrazovnog rada.

(2) Mjesto, trajanje i raspored dežurstava s učenicima određuje ravnatelj. 

(3) Raspored dežurstava s učenicima učitelja objavljuje se na oglasnoj ploči Škole. 

       Članak 8. 
Osim dežurstva iz članka 7. ovog Pravilnika poslove dežurstva prema potrebi obavlja i tehničko osoblje prema odluci ravnatelja kojom se određuju mjesto, način, trajanje i raspored dežurstva.  

Članak 9.

Na oglasnoj ploči Škole i drugom vidljivom mjestu u Školi istaknuti su telefonski brojevi policije, vatrogasaca, hitne pomoći i jedinstvenog europskog broja za hitne službe 112.
III.ODREĐIVANJE I UPORABA ŠKOLSKOG PROSTORA I PROSTORA IZVAN ŠKOLSKE ZGRADE KOJI ČINE JEDNU CJELINU

Članak 10.

1). Ulazna vrata (glavni ulaz) u školu moraju cijelo vrijeme biti zaključana i u školi mogu boraviti samo učenici i djelatnici Škole.
2). Vrata otvaraju i vrše kontrolu ulaska u Školu tehničko osoblje, domar i operativni djelatnik za sigurnost i civilnu zaštitu.
3). Vrata će biti otključana/otvorena od 7.45 do 8.00 sati, od 14.15 do 14.30 sati te od 16.20 do 16.35 sati. Samo u tom vremenu učenici mogu ulaziti i izlaziti u i iz škole, a na ulazu je obavezan stajati domar, spremačica ili operativni djelatnik za sigurnost i civilnu zaštitu.

Dežurni učitelj dužan je doći u školu do 7.30 sati i puštati učenike putnike u školu po dolasku od 7.30 sati.
Članak 11.

Po učenike koji dolaze ili odlaze iz programa produženog boravka ili u izvanredno vrijeme obavezan je doći učitelj voditelj produženog boravka ili osoba koja vodi pojedinu aktivnost.

Nakon četvrtog, petog ili šestog sata nastave koji je posljednji određenom odjelu, na vratima dežura tehničko osoblje.
Učenici koji su putnici nemaju mogućnost napuštanja školskog prostora do odlaska školskog autobusa do kojih ih prati dežurni učitelj.

Za otključavanje i dežurstvo u područnim odjelima na ulaznim vratima zadužena je spremačica u PO G.Vlahinička, Okoli i K.Selište u dolasku, a u odlasku učiteljice koje imaju posljednje nastavne satove u danu. Ulaz u svim PO omogućen je od 7.50 sati, osim u PO Grabričina gdje je to od 7.15 sati.

Za otključavanje i dežurstvo u PO Grabričina zadužena je učiteljica koja radi u PŠ Grabričina u odlasku učitelja/ice koji imaju posljednje nastavne satove u danu.

Članak 12.

Za vrijeme malog odmora – zabranjeno napuštanje školske ustanove.
Za vrijeme velikog odmora – zabranjeno napuštanje vanjskoga prostora škole (procjena dežurnih učitelja hoće li za suhoga vremena pustiti učenike izvan zgrade u dvorište škole).

IV. RODITELJI I VANJSKI POSJETITELJI ŠKOLE

Članak 13.
U školu je dopušteno ulaziti samo na glavni ulaz.
Strogo je zabranjen ulazak bez prethodne najave. U školu dolaze na vlastiti zahtjev ili po pozivu Škole.
Individualni razgovor – roditelj je obavezan najaviti se učitelju i pridržavati se zakazanoga termina. Učitelj dočekuje i ispraća roditelje. Najavu je moguće napraviti kanalima komunikacije koje roditelji imaju s pojedinim učiteljem ili na broj telefona zbornica 044/669-105 (u terminu individualnih informacija).
Roditeljski sastanak – učitelj dočekuje i ispraća roditelje.
Vanjski posjetitelji u školu dolaze samo uz prethodnu najavu. Djelatnik Škole koji ih je primio upisuje podatak u evidencijsku listu te im daje oznaku s natpisom posjetitelj. Evidencijske liste čuvat će se u tajništvu do kraja školske godine, a nakon toga će ih se trajno uništiti. 

Radno je vrijeme tajništva za rad sa strankama od 12 do 14 sati. Dolazak treba prethodno najaviti pozivom na 044/658-913 ili na e-mail ured@os-ludina.skole.hr. 

Radno vrijeme računovodstva za rad sa strankama je od 12 do 14 sati. Dolazak treba prethodno najaviti pozivom na 044/669-102 ili na e-mail ured@os-ludina.skole.hr. 

Najava dolaska u ured psihologinje ili pedagoginje je na broj telefona: 044/669-103 ili na e-mail: ured@os-ludina.skole.hr.
Sastanak koji je zatražen mailom dogovoren je kad korisnik dobije potvrdni e-mail od škole. Stranke koje dolaze trebaju pozvoniti na ulazu škole i pokazati djelatniku Škole osobnu ispravu s fotografijom. Osoba koja to odbije, neće se dopustiti ulazak u školu. 

Vanjski korisnici školske dvorane – osoba odgovorna za organizaciju aktivnosti dostavlja popis članova, ime i prezime odgovorne osobe za kontrolu ulaska i izlaska za svaki pojedini termin. 

V. RADNO VRIJEME






Članak 14.

1.Škola radi u dvije smjene s izmjenom turnusa A (prijepodne) i B (poslijepodne) za učenike razredne nastave.

2) Radno vrijeme škole utvrđuje se od 600 do 1650 sati.

3) Radno vrijeme ravnatelja/ice, tajništva, računovodstva i stručnih suradnika regulirano je Godišnjim planom i programom rada škole. 

4) Radno vrijeme domara škole utvrđeno je od ponedjeljka do petka u vremenu od 6,00 do 14,00.

5) Radno vrijeme glavnog kuhara/ice utvrđeno je od ponedjeljka do petka u vremenu od 6:00 do 14:00 te drugog kuhara/ice od 8:00 – 16:00 sati.

6) Radno vrijeme spremačica u matičnoj školi utvrđeno je od ponedjeljka do petka dvije smjene od 7.15 i od 9.15 do 15 sati.

Radno vrijeme spremačica u nepunom radnom vremenu utvrđeno je radno vrijeme od ponedjeljka do petka od 6:30 – 10:30.

7) Radno vrijeme kuhara/spremača u Područnim odjelima regulirano je Godišnjim  planom i  programom rada.

8) Radno vrijeme operativnog djelatnika za sigurnost i civilnu zaštitu je od 7.00 do 15.00 sati.

9) Radnici škole dužni su pravovremeno dolaziti na posao, a učitelji i stručni suradnici najmanje deset (10) minuta prije početka nastave ili dežurstva, tj., rada.

10) U slučaju spriječenosti pravovremenoga dolaska na  posao radi zakašnjenja, bolesti ili drugih razloga, radnik  je dužan izvijestiti o tome:

1. ravnatelja (radi odobrenja opravdanih izostanaka),
2. tajnika/cu Škole.

11) Radnik je o navedenome dužan izvijestiti osobe iz prethodnoga stavka prije početka radnoga dana ili dan  ranije ako je spriječenost nastupila tada, odnosno, izvanredno u roku  od  24  sata  od  trenutka  saznanja razloga spriječenosti, ako se iz opravdanog razloga razlog nedolaska nije mogao dojaviti ranije.

U slučaju opetovanoga kašnjenja na posao ili ranijih odlazaka s posla, zaposlenik  čini  povredu  radne  dužnosti koja predstavlja razlog za disciplinsku odgovornost.

Članak 15.

Radnik može raditi odnosno biti nazočan u Školi i nakon završetka radnog vremena škole  jedino  uz  prethodno odobrenje ravnatelja/ice škole.

Članak 16.

1) Radnik Škole ne može se udaljavati iz prostora odnosno s mjesta rada (radnog mjesta) za vrijeme radnoga vremena bez odobrenja ravnatelja/ice, a u slučaju žurnoga razloga svoje udaljavanje mora dojaviti odmah po napuštanju mjesta rada, a odsustvo opravdati odmah po povratku na rad.

2) Ponašanje suprotno opisanome u prethodnom stavku ovoga članka predstavlja razlog  za  stegovnu odgovornosti radnika.

3) Poslove radnika koji odsustvuje s rada obavlja drugi radnik preraspoređen na radno  mjesto  odsutnoga  radnika, a odluku o tome donosi ravnatelj/ica.

Članak 17.

1) Radnik može izvan redovnoga radnog vremena raditi kod druge pravne ili fizičke osobe, ako takav rad nije zabranjen posebnim propisima ili općim aktom Škole, uz znanje i suglasnost ravnatelja/ice.

Članak 18.

2) Evidenciju prisutnosti na radu za administrativno-tehničko osoblje vodi tajnik, a  za  učitelje  ravnatelj/ica  ili osoba koju ravnatelj/ica odredi.

Članak 19.

1) Nastava u Matičnoj školi organizirana je u dvije smjene. Učenici predmetne nastave i razredne nastave koji ujutro polaze nastavu po turnusima, redovitu  nastavu započinju u 8:00. Učenici razredne nastave koji po turnusima polaze nastavu poslijepodne, nastavu započinju u 12:30 sati.

2) Nakon drugog sata organiziran je obrok za učenike.

3) Redovita nastava učenika razredne nastave u jutarnjoj smjeni završava u 12:20, a ostali oblici  neposrednoga rada mogu biti organizirani i prema drugačijem rasporedu. Redovita nastava učenika predmetne nastave završava do 14:05. dok izvannastavne aktivnosti mogu biti organizirane i drugačije.

Redovita nastava učenika razredne nastave u poslijepodnevnoj smjeni završava u 16:50. Ostali oblici nastavnog rada i izvannastavne aktivnosti mogu biti organizirane i drugačije.

4) U svim područnim odjelima (u daljnjem tekstu: PO ) nastava se odvija u jednoj smjeni. Redovita nastava započinje u 8:00 i traje do 5. nastavnog sata tj. 12:320 s iznimkom PO Grabričina gdje nastava započinje u 7:30, a završava u 12:00.

5) Ukoliko se ukaže potreba za drugačijim rasporedom radnoga vremena u Matičnoj školi i/ili PO, isto će se regulirati Godišnjim planom i programom rada škole, a eventualne organizacijske promjene objaviti na mrežnoj stranici škole.

6) Pobliže odredbe o organizaciji nastave te odmorima i izvannastavnim aktivnostima učenika uređene su Godišnjim planom i programom rada Škole koji se donosi za svaku školsku godinu. Naknadne izmjene objavljuju se na mrežnoj stranici škole.
Članak 20.

1) Uredovno radno vrijeme propisano je za rad sa strankama: roditeljima/skrbnicima učenika, poslovnim partnerima, građanima i svima onima koji imaju određene potrebe vezane uz djelatnost škole. 

2) Radnici koji imaju uredovno radno vrijeme imaju pravo na stanku što je uređeno Godišnjim planom i programom rada škole. 

3) Uredovno radno vrijeme propisano za rad sa strankama za tajništvo, računovodstvo, ured pedagoginje, ured psihologinje, knjižnicu, ured računovotkinje te ured ravnatelja/ice uređeno je Godišnjim planom i programom rada škole te objavljeno na Ulazu 1 i web stranici škole.

4) Za osobni dolazak roditelja, poslovnih partnera i građana u tajništvo, računovodstvo, ured pedagoginje, ured psihologinje, knjižnicu i ured ravnatelja/ice potrebna je prethodna telefonska najava uz dogovaranje termina.

Članak 21.

1) Obzirom na specifičnost rada škole, učitelji i stručni suradnici određuju vrijeme za: roditeljske sastanke, informacije roditelja/skrbnika o učenicima i druge oblike suradnje, sukladno  Godišnjem planu i  programu rada škole.

2) Uredovno i redovno radno vrijeme mora biti objavljeno na dostupnim mjestima: Ulazu 1 te na web stranici škole.

Članak 22.

1) Ravnatelj/ica je odgovorna za raspoređivanje radnog vremena, i to:

· sa satničarom za učitelje i stručne službe,

· samostalno za administrativno i pomoćno-tehničko osoblje škole.

Ravnateljevo dnevno radno vrijeme nije fiksno raspoređeno, već je ovisno o strukturi dnevnih obaveza.
VI. PRAVILA PONAŠANJA U ŠKOLI, UNUTARNJEM I VANJSKOM PROSTORU 

Članak 23. 

Radnici i učenici Škole dužni su kulturno se odnositi prema roditeljima i drugim osobama koje borave u Školi.

                                                                 Članak 24. 

U prostoru Škole zabranjeno je: 

- promidžba i prodaja proizvoda koji nisu u skladu s ciljevima odgoja i obrazovanja,

- pušenje, 

- pisanje po zidovima i inventaru Škole, 

- bacanje papira, žvakaćih guma i slično izvan koševa za otpatke, 

- unošenje i konzumiranje alkohola, narkotičkih sredstava, psihoaktivnih tvari i slično,
- unošenje sredstava, opreme i uređaja koji mogu izazvati požar ili eksploziju, 

- nošenje oružja, 

- unošenje predmeta koji mogu izazvati ozljedu (nožići, odvijači, britvice i sl.), osim potrebnog nastavnog pribora,

- igranje igara na sreću i sve vrste kartanja,
- unošenje tiskovina nepoćudnog sadržaja,

- bez odobrenja ravnatelja dovesti učenike druge škole i druge osobe,

- dovođenje životinja u prostorije i okoliš Škole,
- svi oblici psihičkog i fizičkog nasilja i drugi oblici neprimjerenog ponašanja.
                                                   Članak 25. 
(1) U svim prostorima Škole zabranjeno je korištenje informacijsko-komunikacijskih uređaja (mobitela, pametnih satova, tableta i drugih sličnih uređaja) osim u edukativne, zdravstvene i druge svrhe uz odobrenje odgojno-obrazovnih radnika odnosno ravnatelja Škole.
(2) U slučaju korištenja informacijsko-komunikacijskih uređaja suprotno stavku 1. ovoga članka učeniku će se privremeno oduzeti informacijsko-komunikacijski uređaj, do završetka nastave odnosno dolaska roditelja ili skrbnika, a nedopušteno korištenje evidentirati u pedagoškoj dokumentaciji Škole, što je osnova za izricanje pedagoške mjere u slučajevima i na način propisan Pravilnikom o kriterijima za izricanje pedagoških mjera.

(3) U svim prostorima Škole zabranjeno je svako neovlašteno audio i/ili video snimanje radnika Škole, učenika, roditelja ili skrbnika i ostalih osoba, bez njihovog znanja i odobrenja.

(4) Snimanje iz stavka 3. ovoga članka moguće je uz prethodnu najavu ravnatelju Škole te uz odobrenje ravnatelja i suglasnost osoba iz stavka 3. ovoga članka te roditelja za učenike.

Članak 26. 

(1) U Školi je svakome zabranjeno izražavanje diskriminacije na osnovi rase, etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog nasljeđa, rodnog identiteta, izražavanja ili spolne orijentacije. 

(2) U Školi je zabranjen svaki oblik nasilja, izražavanja neprijateljstva, nesnošljivosti ili drugog neprimjerenog ponašanja. 
(3) Osobe koje se ponašanju suprotno stavcima 1. i 2. ovoga članka treba upozoriti na neprimjerena ponašanja i zamoliti ih da napuste prostor Škole. U slučaju da ne postupe tako treba pozvati policiju. 

(4) Učenicima koji se ponašaju suprotno članku 25. stavku 1. ovog Kućnog reda te stavcima 1. i 2. ovoga članka izriču se pedagoške mjere odnosno postupa u skladu s propisima. 
Članak 27. 

(1) Učenici mogu boraviti u Školi samo u vrijeme određeno za nastavu i ostale oblike odgojno-obrazovnog rada. 

(2) Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza. 

Članak 28. 

Učenik je dužan:

- kulturno se ponašati za vrijeme boravka u Školi i izvan nje, 

- uvažavati i poštovati drugoga te pružiti pomoć ako je potrebno,

- njegovati humane odnose među učenicima, učiteljima i drugim radnicima Škole,

- održavati čistima i urednima prostore Škole, 

- dolaziti uredan u Školu, 

- mirno ući u učionicu najmanje pet minuta prije početka nastave i pripremiti se za rad, 

- čuvati imovinu koju koristi te imovinu drugih učenika i radnika Škole,

- poštovati pravila školskog života i rada,

- čuvati i oplemenjivati školski okoliš,

- ne unositi predmete u školu kojima bi mogao remetiti nastavu i ugrožavati sigurnost u razredu ili Školi.

Članak 29. 

(1) Na znak za početak nastave učenici su obvezni biti na svojim mjestima i pripremiti pribor za rad. 

(2) Učenici koji su zakasnili na nastavu, trebaju tiho ući u učionicu i ispričati se učitelju.

Članak 30. 

(1) Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. 

(2) Učenik kojega je učitelj prozvao, dužan je ustati. 

Članak 31. 

(1) U razrednom odjelu tjedno razrednik određuje dva redara prema abecednom redoslijedu. 

(2) Redari obavljaju sljedeće zadatke: 

-pripremaju učionicu za nastavu, brišu ploču i donose prema potrebi nastavna sredstva i pomagala, 

-prijavljuju učiteljima  početkom svakoga nastavnog sata nenazočne učenike, 

-izvješćuju o nađenim predmetima učitelja, a predmete (knjige, bilježnice, olovke, odjeću, nakit i slično) odnose na za to određeno mjesto u Školi, 

-izvješćuju predmetnog učitelja  o oštećenjima koja su zatečena po ulasku u razred, 

-nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i drugog inventara, a o uočenim oštećenjima izvješćuju predmetnog   učitelja.

(3) Učenika koji se ne pridržava reda, redar je dužan prijaviti dežurnom učitelju.

Članak 32.

(1) Učenici imaju pravo na veliki odmor i male odmore između nastavnih sati.

(2) Mali odmor traje pet minuta, a veliki odmor 20 minuta.

(3) Učenici mogu objedovati samo u blagovaonici. Prije ulaska u blagovaonicu učenik je dužan oprati ruke. Za vrijeme objeda u blagovaonici mora biti red i mir. Nakon završenog objeda učenik je dužan pribor za jelo odložiti na odgovarajuće mjesto.

VII. PRAVILA MEĐUSOBNIH ODNOSA UČENIKA 
Članak 33. 

1) U međusobnim odnosima učenici: 

- trebaju se ponašati kulturno i prijateljski prema drugim učenicima Škole,

- trebaju pružati pomoć i dati primjeren savjet drugim učenicima u skladu s njihovim mogućnostima,
- dužni su omogućiti drugim učenicima iznošenje svog mišljenja, 

- trebaju informirati druge učenike o događajima u Školi, 

- ne smiju ometati druge učenike u učenju i praćenju nastave, 

- trebaju poštovati spolnu ravnopravnost i druge različitosti. 

Članak 34. 

1) Međusobne sporove učenici ne smiju rješavati svađom i fizičkim obračunom, uvredama, širenjem neistina i slično. U slučaju međusobnog spora učenici su dužni zatražiti pomoć razrednika, predmetnog učitelja ili stručnog suradnika.

VIII. PRAVILA MEĐUSOBNIH ODNOSA UČENIKA I RADNIKA ŠKOLE 

Članak 35. 

(1) Učenici su dužni kulturno se odnositi prema učitelju i drugim radnicima Škole te pozdraviti radnike Škole u školskom prostoru i izvan njega.

(2) Kod ulaska u Školu ili izlaska iz Škole učenici trebaju dati prednost starijim osobama. 

Članak 36. 

(1) Učenici smiju samo uz dopuštenje učitelja ili drugih radnika Škole ulaziti u zbornicu, ured ravnatelja/ice  i tajnika. 

(2) Kod ulaska u učionicu ili drugi prostor u kojemu se održava nastava, učenik treba pokucati, a zatim tiho ući i priopćiti učitelju razlog dolaska. Zadatak odnosno obavijest zbog koje je došao, može obaviti uz odobrenje učitelja.

Članak 37. 

1) Učitelj ne smije za vrijeme nastave učenika poslati izvan učionice u svrhu kažnjavanja. 

IX. PRAVILA ZA SIGURNOST UČENIKA U PRIJEVOZU

Članak 38.

1) Učenici koji čekaju na organizirani prijevoz školskim autobusom, vrijeme do odlaska na autobusno stajalište provode sukladno individualiziranom rasporedu sati. 

2) Na autobusno stajalište učenici odlaze u pratnji dežurnoga učitelja.

3) Na autobusnom stajalištu i u autobusima, učenici se moraju ponašati kulturno prema pravilima i propisima ovlaštenog prijevoznika te normama uljuđenoga ponašanja na javnome mjestu.
 4) Za održavanje reda u autobusu zadužen je ugovoreni prijevoznik. Ugovoreni prijevoznik ugovoren je od strane  Osnivača (Županije).  
X. PROTUPOŽARNA ZAŠTITA I ZAŠTITA NA RADU 

Članak 39.

1) Pravilnicima o protupožarnoj zaštiti i zaštiti na radu pobliže uređena su pravila  ponašanja u slučaju požara  kao i preventivne mjere zaštite na radu.

2) Strogo je zabranjeno učenicima i/ili posjetiteljima škole micati s mjesta ili aktivirati vatrogasne aparate ili na bilo koji drugi način učiniti neispravnima stabilne sustave za gašenje požara.

3) Ponašanje suprotno navedenome u prethodnom stavku podliježe naplati štete kao i odgovornosti prema pripadajućim zakonskim odredbama.

XI.  PREVENTIVNA ZDRAVSTVENA ZAŠTITA

Članak 40.

1) Svaki radnik škole dužan je, u slučaju da sam zapazi ili bude obaviješten o zdravstvenim tegobama kojeg od učenika, smjestiti učenika u mirnu sobu i pobrinuti se da ne ostane sam. Radnik  ima obvezu o stanju učenika obavijestiti tajništvo ili ravnatelja, koji će pak o tome obavijestiti roditelje i dogovoriti preuzimanje djeteta.

2) U slučaju teže povrede, nesvijesti ili težega zdravstvenog problema čiju težinu i posljedice radnik/tajništvo/ravnatelj nisu u mogućnosti procijeniti, obvezatno će se intervenirati pri  najbližoj  zdravstvenoj ustanovi, ambulanti ili najbližem Domu zdravlja, a o tomu obavijestiti  roditelje putem telefona iz zbornice, tajništva ili ureda ravnatelja.
3) U slučaju da je nezgoda posljedica nasilničkog ponašanja ili nesreće (pada s visine i sl.), škola je o tomu dužna obavijestiti nadležne ustanove. O nezgodi će se sačiniti zapisnik koji se pohranjuje u tajništvu škole.

XII.  NADOKNADA ŠTETE 

Članak 41.

Za štetu učinjenu na imovini Škole odgovara se prema propisima obveznoga prava i to odgovaraju radnici, učenici odnosno njihovi roditelji kao i treći koji koriste školski prostor.

Članak 42.

1) Za štete nastale u izvedbi nastave i drugih oblika odgojno-obrazovnoga rada, tj.  nemarom, naplatit će se šteta u visini 20% od nabavne cijene, prema Odluci Škole.

2) Za štete nastale u igri ili namjerom, naplatit će se šteta u stvarnome iznosu, prema računu dobavljača ili izvršitelja rada/usluge.







Članak 43.

Knjige posuđene u školskoj knjižnici učenik je obvezan čuvati i neoštećene pravodobno vratiti. U slučaju nastanka štete član je dužan nadoknaditi učinjenu štetu u skladu sa Pravilnikom na način koji odredi stručni suradnik knjižničar. 
XIII.  ODRŽAVANJE REDA I ČISTOĆE

Članak 44.

1) Škola mora održavati školski prostor na način da je time osigurano:

· Sigurnost učenika i radnika koji ga koriste,

· Čistoća i uređenost vanjskih i unutarnjih prostora, s posebnim naglaskom na odlaganje otpada,

· Da učenici zajedno s učiteljima brinu o uređenosti školskih površina, unutarnjih i vanjskih. Pri tome posebnu ulogu imaju učeničke skupine iz projekta EKO-škole.

· Po okončanju nastavnog sata, učenici imaju dužnost urediti prostor kojega napuštaju na način da sve otpatke pohrane u za to predviđene koševe i ostave privučene stolice ispod klupe.

· Spremačice imaju obvezu očistiti vanjski prostor od otpadaka kao i pregledati školski prostor radi možebitne intervencije (sanitarni čvorovi i sl.) poslije svakog odmora, odnosno, ulaska učenika u učionice. Svaka spremačica zadužena je za održavanje reda u svojoj učionici, a prema rasporedu i u dogovoru s ravnateljem i tajnicom.

Članak 45.

1) Dežurstva se obavljaju:

· prije početka nastave – na ulazima u školu, a prema rasporedu sati učitelja, učitelji koji imaju prvi sat dolaze po svoje učenike i dovode ih u razred

· tijekom trajanja velikog odmora, nakon 2. i 3. nastavnog sata u obje smjene

· na kraju nastave kada je određen učitelj koji odvodi učenike do autobusa

Dežurstvo obavljaju dežurni učitelji, spremačice, domar i operativni djelatnik za sigurnost i civilnu zaštitu u/na:

· hodnicima i stepeništima,

· holu,

· sanitarijama,

· vanjskim površinama namijenjenima u rekreativne svrhe.

Raspored dežurstva određuje ravnatelj/ica.

XIV.   PRAVILA ODIJEVANJA RADNIKA I UČENIKA ŠKOLE






Članak 46.

1) Svi radnici Škole dužni su dolaziti na posao primjereno odjeveni.

2) Radnici školske kuhinje obvezni su koristiti radnu odjeću i obuću propisanu zakonom  (suknje  ili  hlače, gornju kratku bluzu ili kutu srednje dužine, kapu ili maramu).

3) Operativni djelatnik za sigurnost i civilnu zaštitu, spremačice i domar dužni su koristiti radnu odjeću i obuću propisanu zakonom s područja zaštite na radu.

4) Ostali zaposlenici (učitelji, stručni suradnici i administrativni zaposlenici) trebaju se odijevati sukladno poslovnom bontonu odijevanja.

Članak 47.

5) Ako ne nose službenu odjeću, isti moraju voditi računa o sljedećem:

· ne mogu biti odjeveni u kratke hlače odnosno suknje neprimjerene dužine,

· gornji odjevni dijelovi (majice, košulje i sl.) ne smiju biti sa tankim naramenicama ili dubljeg izreza, kao ni iznad struka ili dubokog izreza oko ruke,

· odjeća ne smije biti rupičaste (mrežaste) ili prozirne strukture

· dnevna šminka i frizura treba biti u skladu s poslovnom etikom i bontonom

Članak 48.

Učenici moraju u školu dolaziti čisti te odjeveni i obuveni na primjereni način što podrazumijeva:

· da ne dolazi odjeven/a u kratke hlače (bermude se ne smatraju kratkim hlačama),

· da ne dolazi odjeven/a u hlače sa izrazito spuštenim strukom (ili koje ne pokrivaju intimno rublje u potpunosti),

· da ne dolazi odjeven/a u poderane hlače i majice kao dio garderobe s dizajniranim otvorima,

· da ne dolazi odjeven/a u majicu ili košulju s tankim naramenicama ili dubljeg vratnog izreza,

· da ne dolazi odjeven/a u majicu/košulju dužine iznad struka,

· da ne dolazi odjevena u suknju iznad 10 cm od koljena,

· da ne dolazi odjevena u majicu/košulju prozirne/rupičaste strukture,

· da ne dolazi naglašeno našminkanog lica (ne smiju se koristiti tuševi, sjenila intenzivnih boja, jarka rumenila ili ruževa),

· da ne upotrebljava lak na noktima (ruku i nogu) intenzivnih boja te da su nokti uredne dužine koja ne ugrožava sigurnost suučenika na nastavi Tjelesne i zdravstvene kulture,

· da ne nose umjetne nokte u školu

· da ne nose nakit (naušnice, lančiće....) u dane kada po rasporedu imaju bilo koji oblik sportske aktivnosti, a radi ugrožavanja zdravlja i sigurnosti sebe i svojih suučenika.

U slučaju neprimjerenoga odijevanja ili obuvanja učenika, predmetni učitelj ili razrednik kontaktira roditelje.

Iznimno,  za  vrijeme  održavanja  školskog  plesa,  a  prema  dogovoru  s  razrednikom, učenici se mogu odjenuti i našminkati drukčije nego li su to na nastavi, ali vodeći brigu o svemu naprijed navedenome.

XV.  ŠKOLSKA PREHRANA

Članak 49.

1) Svim učenicima koji žele koristiti školsku prehranu omogućen je obrok. Topli ili hladni obrok priprema se u školskoj kuhinji.

2) Serviranje hrane vrši kuhar/ica na stolu ispred kuhinje svakom učeniku ponaosob. Učenici konzumiraju obroke u holu škole.
XVI. PRIJELAZNE I ZAVRŠNE ODREDBE

Članak 50.

Ovaj Kućni red stupa na snagu dan nakon dana objave na oglasnoj ploči Škole te se u roku od pet dana od stupanja na snagu objavljuje na mrežnoj stranici Škole i ističe na vidljivom mjestu u Školi.                                                             
Članak 51.

Ovaj Kućni red može se mijenjati i dopunjavati samo na način i prema postupku na koji je donesen.
Članak 52.

Stupanjem na snagu ovog Kućnog reda prestaje važiti Kućni red od 31.3.2025. godine, KLASA: 112-01/25-01/01, URBROJ: 2176-34-01-25-15.

